BODOLAND रादाब: मुसलपुर, 21 जुन : बाक्सा जिल्लानि मोनफ्रोमबो बिथिंनि जेंनाफोरखौ फारि-फारियै फोजोबनाय थांखिजों आसामनि केबिनेट मन्थ्रि, बाक्सा आरो चिरां जिल्लानि गारजेन मिनिस्टार इउ.जि ब्रह्मया जिल्लानि सिंयाव थानाय मोनफ्रोमबो बिफाननि गाहाइ सामलायगिरिफोरजों गोथौयै सावरायलायदों । आसाम सोरखारनि बिथोन बादियै बाक्सा जिल्लायावबो सानसेयाव 7 रोजा सुबुंफोरनो कभित-19 भेकसिन होनो थांखि लानाय बादियै जिल्ला देहा बिफानखौ भेकसिनखौ होनो खावलायो, आरो बेनि फारसे खौरां लायो । बेजों लोगोसेनो Soil Conservation आरो Seri Culture बिफाननि बागै खौरां लायो । जायफोर गामियाव गोगो लोंनाय दैखौ दासिमबो मोननो हायाखै बेफोरखौ जल जिवन मिसननि जोहै थाबैनो गोगो लोंनाय दैखौ जगायसिगोन होनना फोरमायथियो । लोगोसेनो जिल्लानि सिंयाव थानाय मोनफ्रोमबो टाउनखौ जौगाहोनाय आरो साखोन-सिखोन लाखिनाय आरो थांनाय बोसोराव जायफोर खामानिया मावफुंजायाखै आरो मानि थाखाय मावफुंजायाखै बेनि फिननाइखौ बिफाननि सामलायगिरिफोरजों सावरायलायो आरो मावफुंजायैफोरखौ थाबैनो मावनो बिथोन होनो आसामनि केबिनेट मन्थ्रि इउ.जि ब्रह्म बिथांया । दिनैनि बे सावरायलायनायाव मनालिसा गस्वामी, कमिसनार आरो नेहाथारि देहा आरो नखर अनसाइ आरो इन्दि मुगानि दानाय लुनायनि बिफान, बर’मा बियाबनि MLA भुपेन बर’, बिटिआरनि बुंगिरि कातिराम बर’, बाक्सा जिल्लानि बेंगिरि आयुस गार्ग, एस.पि राजेन सिंह बिथांमोनजों लोगोसेनो मोनफ्रोमबो बिफाननि सामलायगिरिफोरा बाहागो लायो ।